یوسف بن عمر ثقفی

یوسف بن عمر بن محمد بن حکم بن ابی عقیل ثقفی عراقی اموی خلیفہ ہشام بن عبد الملک کا مقرر کردہ عراق اور خراسان کا گورنر تھا، بعد میں ولید بن یزید نے بھی اسے عراق پر برقرار رکھا۔ وہ ایک سیاست دان تھا ہی لیکن نہایت ذہین، با رعب، جابر، ظالم، مگر سخی اور فیاض شخص بھی تھا۔ اس نے گورنری عراق سے پہلے یمن کی حکومت سنبھالی تھی۔ یوسف بن عمر، حجاج بن یوسف ثقفی کا چچا زاد بھائی تھا۔

ابن عساکر لکھتے ہیں کہ جب حجاج بن یوسف مر گیا اور یزید بن مہلب نے سلیمان بن عبد الملک کی طرف سے عراق کی گورنری سنبھالی تو اس نے حجاج کے تمام رشتہ داروں کو گرفتار کر لیا تاکہ انھیں اذیت دے۔ ان میں یوسف بن عمر بھی تھا۔ یوسف نے کہا: “مجھے جانے دو، میں کسی سے سوال کرنا چاہتا ہوں۔” چنانچہ اسے حارث جہضمی کے سپرد کیا گیا جو کچھ غافل مزاج تھا۔ یوسف نے موقع پا کر ایک ایسے گھر میں پناہ لی جس کے دو دروازے تھے، ایک دروازے سے اندر گیا اور دوسرے سے بھاگ نکلا۔ ،
 یوسف بن عمر کی امارتِ یمن 
یوسف بن عمر اموی عہد کے گورنروں میں سے تھا۔ اس کے خاندان کی رہائش بلقاء (موجودہ مشرقی اردن) میں تھی۔ ہشام بن عبد الملک نے 106 ہجری میں اسے یمن کا والی مقرر کیا۔ وہاں اس کی حکومت بہت سخت تھی۔ صرف ایک سال بعد ایک شخص عباد رعینی نے، جو خود کو “حمیری آخر الزمان” کہتا تھا، تین سو آدمیوں کے ساتھ بغاوت کر دی۔ 

یوسف نے اسے مار ڈالا اور اس کے تمام ساتھیوں کو قتل کر دیا۔ اس کامیابی کے بعد اس کا مقام خلیفہ کے دربار میں اور مضبوط ہو گیا۔ کچھ عرصہ بعد اسے عراق کی ولایت دی گئی اور اس نے اپنے بیٹے صلت کو یمن کا نائب بنا کر خود عراق کے لیے روانہ ہوا۔
 یوسف بن عمر کی گورنری عراق 
ہشام بن عبد الملک نے جب خالد بن عبد اللہ قسری پر غضب ناک ہو کر اسے معزول کرنے کا فیصلہ کیا تو یوسف بن عمر ثقفی کو خط لکھا جو اس وقت یمن میں تھا کہ “تم تیس آدمیوں کے ساتھ فوراً عراق پہنچو، ہم نے تمھیں وہاں کا والی مقرر کیا ہے۔”

یوسف عراق آیا اور کوفہ کے قریب اترا۔ اس وقت خالد قسری کا بھائی طارق کوفہ میں تھا۔ یوسف نے مسجد میں مضر کے قبائل کو جمع کیا، نمازِ فجر کے بعد خالد قسری اور اس کے بھائی طارق کو گرفتار کر لیا۔

روایت میں ہے کہ خالد قسری واسط میں تھا جب اسے اس فیصلے کی خبر پہنچی۔ اس کے دوستوں نے اسے مشورہ دیا کہ دمشق جا کر خلیفہ سے معافی مانگ لے یا کسی صورت اپنے مالی حساب صاف کر دے، مگر خالد نے انکار کیا۔ یوسف نے خلیفہ کے حکم کے مطابق خالد اور اس کے اہل کاروں کو گرفتار کیا، ان پر سخت تشدد کیا اور ان سے نوّے ملین (90٬000،000) درہم ضبط کر لیے۔

خالد پندرہ سال تک عراق کا والی رہا تھا۔ لیکن یوسف کے دور میں عراق کے عربوں پر ذلت نازل ہوئی اور اہلِ ذمّہ (غیر مسلم اہلِ کتاب) کو حکومت میں برتری حاصل ہو گئی۔ یوسف اپنی حماقت اور تکبر کی وجہ سے مشہور تھا۔ لوگ کہا کرتے تھے: “ثقفیوں میں سب سے زیادہ احمق، یوسف بن عمر ہے۔”

ایک مرتبہ حجام اس کی داڑھی بنانے آیا تو خوف سے کانپنے لگا۔ یوسف نے کہا: “اس بدبخت سے کہو، ڈر مت۔” مگر اس قدر تکبر میں تھا کہ اسے سیدھا مخاطب کرنے سے انکار کر دیا۔

ولید بن یزید نے ایک موقع پر اسے معزول کرنے کا ارادہ کیا، مگر یوسف نے بھاری رشوت دے کر اپنی گورنری برقرار رکھی۔ اس نے خالد بن عبد اللہ قسری پر انتقاماً انتہا درجے کا ظلم کیا اورسخت عذاب دے کر اسے مار ڈالا تھا ۔

 زید بن علی کی بغاوت اور قتل 
یوسف بن عمر کے زمانے میں زید بن علی بن حسین عراق آئے۔ یوسف نے ان کی عزت و مہمان نوازی کی، مگر کچھ دنوں بعد کوفہ کے لوگوں نے زید سے کہا: “واپس آؤ، ہم تمھاری بیعت کریں گے، یوسف کچھ بھی نہیں کر سکتا۔”

زید نے ان کی بات مان لی، لشکر جمع کیا اور امویوں کے خلاف بغاوت کا اعلان کر دیا۔ یوسف نے سختی سے اس کا مقابلہ کیا، جنگ میں زید مارا گیا۔ یوسف نے اس کی لاش کو چار سال تک سولی پر لٹکائے رکھا۔

 یوسف بن عمر کا انجام 
جب یزید بن ولید نے اپنے چچا زاد بھائی ولید بن یزید کو قتل کر کے خلافت پر قبضہ کیا تو اس نے منصور بن جمہور کلبی کو عراق اور خراسان کا نیا گورنر مقرر کیا۔ یوسف بن عمر یہ خبر سن کر خوف زدہ ہو گیا۔

اس نے مضر کی حمایت حاصل کرنے کے لیے یمنی قبائل کے سرداروں کو قید کر لیا، مگر کچھ فائدہ نہ ہوا۔ پھر انھیں رہا کر دیا۔ منصور بن جمهور عین البقر کے مقام پر پہنچا اور شام کے سپاہیوں کو حکم دیا کہ یوسف کو گرفتار کریں۔
یوسف بھاگ کر دمشق جا پہنچا مگر پکڑا گیا۔ اسے یزید بن ولید کے سامنے لایا گیا جس نے اسے قید کر دیا۔

جب مروان بن محمد (آخری اموی خلیفہ) نے شام پر چڑھائی کی تو یزید بن خالد قسری کے غلام ابو اسد نے قید خانے میں جا کر یوسف بن عمر کو قتل کر دیا۔
یہ واقعہ 127 ہجری میں ہوا۔ اس وقت یوسف کی عمر ساٹھ سال سے کچھ زیادہ تھی۔

روایت ہے کہ جب وہ مارا گیا تو دمشق کے بچوں نے اس کی لاش کو گلیوں میں گھسیٹا۔ وہ قد میں چھوٹا مگر بڑی داڑھی والا تھا، جس کی لمبائی ناف تک پہنچتی تھی۔

 حوالہ جات 

زمرہ:یمن کے اموی گورنر
زمرہ:عراق کے اموی گورنر
زمرہ:745ء کی وفیات
زمرہ:127ھ کی وفیات
زمرہ:اموی جوامع
زمرہ:آٹھویں صدی کی عرب شخصیات
زمرہ:آٹھویں صدی میں خلافت امویہ سے سزائے موت یافتہ شخصیات
زمرہ:بنو ثقیف
زمرہ:ویکی ڈیٹا والے صفحات
زمرہ:ویکی ڈیٹا سے ماخوذ پیشہ ورانہ زبان
زمرہ:وجۂ وفات ویکی ڈیٹا سے ماخوذ
زمرہ:مدنی شخصیات
زمرہ:قید میں وفات پانے والی شخصیات